Uredba Sveta (ES) št. 1733/94

z dne 11. julija 1994

o prepovedi izpolnjevanja zahtevkov v zvezi s pogodbami in transakcijami, na izvajanje katerih vplivajo Resolucija Varnostnega Sveta Združenih narodov 757 (1992) in sorodne resolucije

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 228a Pogodbe,

ob upoštevanju predloga Komisije,

ob upoštevanju Sklepa Sveta 94/366/SZVP z dne 13. junija 1994 o Skupnem stališču Sveta, na podlagi člena J.2 Pogodbe o Evropski uniji glede prepovedi izpolnjevanja zahtevkov iz odstavka 9 Resolucije 757(1992) [1] Varnostnega sveta Združenih narodov,

ker je Skupnost z uredbami (EGS) št. 1432/92 [2], (EGS) št. 2656/92 [3] in (EGS) št. 990/93 [4] sprejela ukrepe za preprečevanje trgovine med Skupnostjo in Zvezno republiko Jugoslavijo (Srbija in Črna gora);

ker so kot posledica embarga proti Zvezni republiki Jugoslaviji (Srbija in Črna gora) gospodarski subjekti v Skupnosti in tretjih državah izpostavljeni tveganju zahtevkov Zvezne republike Jugoslavije (Srbija in Črna gora);

ker je Varnostni svet Združenih narodov sprejel Resolucijo 757/(1992) z dne 30. maja 1992, ki v odstavku 9 obravnava zahtevke Zvezne republike Jugoslavije (Srbija in Črna gora) v zvezi s pogodbami in transakcijami, na izvajanje katerih vplivajo ukrepi, ki jih je Varnostni svet sprejel v skladu z Resolucijo 757(1992) in s sorodnimi resolucijami;

ker je gospodarske subjekte treba nenehno ščititi pred takšnimi zahtevki in preprečiti, da bi Zvezna republika Jugoslavija (Srbija in Črna gora) dobila nadomestilo za negativne učinke embarga,

SPREJEL TO UREDBO:

Člen 1

V tej uredbi:

1. "pogodba ali transakcija" pomeni vsako transakcijo v kakršnikoli obliki ali v okviru katere koli veljavne zakonodaje, ki vsebuje eno ali več pogodb ali podobnih obveznosti, sklenjenih med istimi ali različnimi stranmi; v ta namen "pogodba" vključuje obveznice, finančne garancije in jamstva ter kredite, ki so lahko pravno samostojni ali ne, in vse pripadajoče določbe, ki izhajajo iz transakcije ali so v zvezi z njo;

2. "zahtevek" pomeni vsak zahtevek, ne glede na to, ali se uveljavlja v pravnem postopku ali ne, postavljen pred dnevom začetka veljavnosti te uredbe ali po njem, ki izhaja iz pogodbe ali transakcije ali je v zvezi s pogodbo ali transakcijo in obsega zlasti:

(a) zahtevek po izpolnitvi katere koli obveznosti, ki izhaja iz pogodbe ali transakcije ali je v zvezi s pogodbo ali transakcijo;

(b) zahtevek za podaljšanje dospelosti ali za plačilo obveznice, finančne garancije ali jamstva v kakršnikoli obliki;

(c) zahtevek po nadomestilu škode v zvezi s pogodbo ali transakcijo;

(d) nasprotni zahtevek;

(e) zahtevek po priznanju ali izvršitvi, vključno s postopkom eksekvature, sodbe, arbitražne odločbe ali enakovredne odločitve, kjerkoli je bil oblikovan ali izdan;

3. "ukrepi, določeni v skladu z Resolucijo Varnostnega sveta Združenih narodov 757(1992) in s sorodnimi resolucijami" pomenijo ukrepe Varnostnega sveta Združenih narodov ali ukrepe, ki so jih uvedle Evropske skupnosti ali katera koli država, dežela ali mednarodna organizacija v skladu z izvajanjem relevantnih odločitev Varnostnega sveta Združenih narodov ali v povezavi z njim, ali vsako ukrepanje, vključno z vojaškim ukrepanjem, ki ga Varnostni svet Združenih narodov odobri v zvezi z embargom proti Zvezni republiki Jugoslaviji (Srbija in Črna gora);

4. "pravna ali fizična oseba ali organ v Zvezni republiki Jugoslaviji (Srbija in Črna gora)" pomeni:

(a) državo Zvezno republiko Jugoslavijo (Srbija in Črna gora) ali vsak njen javni organ;

(b) vsako osebo, ki je ali prebiva v Zvezni republiki Jugoslaviji (Srbija in Črna gora);

(c) vsako pravno osebo, ki ima registrirani urad ali glavni sedež v Zvezni republiki Jugoslaviji (Srbija in Črna gora);

(d) vsak organ, ki ga neposredno ali posredno nadzoruje ena ali več zgoraj navedenih oseb ali organov.

Brez vpliva na člen 2 za izvajanje pogodbe ali transakcije velja, da so nanj vplivali ukrepi, določeni v skladu z Resolucijo Varnostnega sveta Združenih narodov 757(1992) in s sorodnimi resolucijami, če obstoj ali vsebina zahtevka neposredno ali posredno izhaja iz navedenih ukrepov.

Člen 2

1. Prepovedano je izpolniti ali omogočiti izpolnitev zahtevka, ki ga predloži:

(a) fizična ali pravna oseba ali organ Zvezne republike Jugoslavije (Srbija in Črna gora) ali je predložen s posredovanjem fizičnih ali pravnih oseb ali organov Zvezne republike Jugoslavije (Srbija in Črna gora);

(b) katera koli fizična ali pravna oseba ali organ, neposredno ali posredno, v imenu ali v korist ene ali več fizičnih ali pravnih oseb ali organov v Zvezni republiki Jugoslaviji (Srbija in Črna gora);

(c) katera koli fizična ali pravna oseba, ki izkorišča prenos pravic ali ki drugače terja prek ene ali več fizičnih ali pravnih oseb ali organov v Zvezni republiki Jugoslaviji (Srbija in Črna gora);

(d) vsaka druga fizična ali pravna oseba, navedena v odstavku 9 Resolucije Varnostnega sveta Združenih narodov 757(1992);

(e) katera koli fizična ali pravna oseba ali organ, ki zahteva na temelju plačila ali v zvezi s plačilom obveznic, finančnih garancij ali jamstev v korist ene ali več zgoraj navedenih fizičnih ali pravnih oseb ali organov,

v okviru pogodbe ali transakcije ali v povezavi s pogodbo ali transakcijo, na katere izvajanje so neposredno ali posredno, v celoti ali delno vplivali ukrepi, določeni v skladu z Resolucijo Varnostnega sveta Združenih narodov 757(1992) in s sorodnimi resolucijami.

2. Ta prepoved se uporablja na ozemlju Skupnosti in velja za vse državljane držav članic in organe, ki so registrirani ali ustanovljeni v skladu z zakonodajo držav članic.

Člen 3

Brez vpliva na ukrepe, določene v skladu z Resolucijo Varnostnega sveta Združenih narodov 757(1992) in s sorodnimi resolucijami, se člen 2 ne uporablja za:

(a) zahtevke v zvezi s pogodbami ali transakcijami, razen finančnih garancij ali jamstev, za katere pravne ali fizične osebe ali organi iz navedenega člena pred sodiščem države članice dokažejo, da so pogodbenice zahtevku ugodile še pred sprejetjem ukrepov, določenih v skladu z Resolucijo Varnostnega sveta Združenih narodov 757(1992) in s sorodnimi resolucijami, in da ti ukrepi niso imeli nikakršnega vpliva na obstoj ali vsebino zahtevka;

(b) zahtevke za plačilo v okviru zavarovalnih pogodb v zvezi z dogodki, ki so se zgodili pred sprejetjem ukrepov, navedenih v členu 2, ali v okviru zavarovalnih pogodb, kjer je takšno zavarovanje obvezno glede na predpise držav članic;

(c) zahtevke za plačilo zneskov na račun, ki je blokiran v skladu z ukrepi iz člena 2, pod pogojem, da takšna plačila niso v zvezi z zneski za plačilo obveznic glede pogodb iz navedenega člena;

(d) zahtevke v zvezi s pogodbami o zaposlitvi, ki so podvrženi predpisom katere koli države članice;

(e) zahtevke za plačilo blaga, za katero pravne ali fizične osebe ali organi iz člena 2 pred sodiščem države članice dokažejo, da je bilo izvoženo še pred sprejetjem ukrepov, določenih v skladu z Resolucijo Varnostnega sveta Združenih narodov 757(1992) in s sorodnimi resolucijami, in da ti ukrepi nimajo vpliva na obstoj ali vsebino zahtevka;

(f) zahtevke glede zneskov, za katere pravne ali fizične osebe ali organi iz člena 2 pred sodiščem države članice dokažejo, da so zapadli v plačilo iz naslova posojil, sklenjenih pred sprejetjem ukrepov, določenih v skladu z Resolucijo Varnostnega sveta Združenih narodov 757(1992) in s sorodnimi resolucijami, in da ti ukrepi nimajo vpliva na obstoj ali vsebino zahtevka;

pod pogojem, da zahtevek ne vsebuje zneska iz naslova obresti, odškodnine ali drugega nadomestila za dejstvo, da izvajanje relevantne pogodbe ali transakcije kot posledica navedenih ukrepov ni potekalo v skladu z dogovorjenimi pogoji.

Člen 4

V vseh postopkih za uveljavitev zahtevka nosi dokazno breme, da izpolnitev zahtevka ni prepovedana s členom 2, oseba, ki zahtevek hoče uveljaviti.

Člen 5

Vsaka država članica določi kazni, ki se uvedejo ob kršenju določb te uredbe.

Člen 6

Ta uredba začne veljati z dnem njene objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 11. julija 1994

Za Svet

Predsednik

Th. Waigel

[1] UL L 165, 1.7.1994, str. 1.

[2] UL L 151, 3.6.1992, str. 1. Uredba, razveljavljena z Uredbo (EGS) št. 990/93 (UL L 102, 28.4.1993, str. 14).

[3] UL L 266, 12.9.1992, str. 27. Uredba, razveljavljena z Uredbo EGS) št. 990/93 (UL L 102, 28.4.1993, str. 14).

[4] UL L 102, 28.4.1993, str. 14.

--------------------------------------------------